text: Бюро Парлямэнцкай асамблеі Рады Эўропы на сваёй сустрэчы ў Эдынбургу 24 лістапада выказала глыбокую занепакоенасьць суровым прысудам праваабаронцу Алесю Бяляцкаму, паведамляе БелаПАН са спасылкай на прэс-службу ПАРЭ.
  Бюро лічыць, што справа Бяляцкага і вынесены яму прысуд зьяўляюцца палітычна матываванымі і што ціск уладаў РБ на актывістаў апазыцыі, грамадзянскай супольнасьці і праваабаронцаў ды незалежныя СМІ працягваецца.
  «Падобныя дзеяньні непрымальныя і нецярпімыя, яны пацьвярджаюць, што ўлады ў Менску павярнуліся сьпінай да Эўропы і яе каштоўнасьцяў», – гаворыцца ў заяве Бюро ПАРЭ.
  Бюро патрабуе ад уладаў Беларусі неадкладнага вызваленьня ўсіх палітвязьняў, у тым ліку Бяляцкага, а таксама гарантаванага выкананьня іх правоў і палітычных свабодаў.